**«Neuro Dubel»**, або **«Нейра Дзюбель»**, або **«Нэйра Дзюбель»**, або **«Нейро Дюбель»** — рок-гурт з Мінска, Беларусь. Адзін з «патрыярхаў» беларускага року. Стыль гурта — панк-рок ці, радзей, — «двуязычный ракенролл» (гэтае вызначэнне прыдумана самім гуртам, варта адзначыць, што з 2003 г. значную частку творчасці гурта складаюць беларускамоўныя песні). Тым не менш, гурт выкарыстоўвае некалькі стыляў — ад рэгі і блюзу да хардкору. Можа быць, менавіта гэта акалічнасць разам з мацнейшай канцэртнай энергетыкай і «нервовымі», па меркаванні журналістаў, тэкстамі стала прычынай таго, што гурт заваяваў дастатковую любоў беларускай аўдыторыі.

### Першыя гады

Нэйра Дзюбель быў заснаваны ў 1989 годзе Аляксандрам Кулінковічам (пасля псеўданіма Джым Лазараў узяў псеўданім КуЛЛінковіч, з якім працуе па сённяшні дзень) і Генадзем Агейчыкам (цяпер ужо былым шваграм Кулінковіча). Днём нараджэння гурта лічыцца 17 ліпеня, калі гэты дуэт у стане жудаснага пахмеллю напісаў і запісаў некалькі павольных і сумных песень. На працягу некалькіх наступных гадоў дуэт працаваў пераважна дома, збіраючы музычны матэрыял і ствараючы свой уласны стыль і гучанне. У гэтым стане, выкарыстоўваючы пераважна хатнюю аўдыётэхніку, гурт выдаў некалькі альбомаў (уключаючы адзін акустычны), што называліся «Некачественные продукты студии ГангрЭна Продакшн».

У 1991 г. Агейчык пакінуў гурт і на месцы дуэта ўзнік канцэртны склад: лідар і аўтар тэкстаў Кулінковіч; гітарыст і, пасля, бэк-вакаліст, Юрый Навумаў; басіст Дзмітрый Чыж і бубнач Андрэй Сцепанюк. Таксама ў гурце ўдзельнічала бэк-вакалістка Святлана Сідаровіч, якая трагічна памерла ў 1993 г.

### 1990-я. Першыя канцэрты

Першае з’яўленне Нэйра Дзюбеля на сцэне адбылося на адкрыцці «Астролябии-Шоу» 4 кастрычніка 1991 г. Гурт быў першым госцем з Беларусі ў Маскоўскім панк-кафэ «Отрадное». У 1993 г. з гурта звольнілі басіста (за п’янства), на яго месца прыйшоў Стас Паплаўскі. Тады ж у гурта з’явіўся клавішнік Макс Івашын. Праз гэтыя змяненні складу гурт выходзіць на амаль прафесійны ўзровень і пачынае шмат і актыўна канцэртаваць.

Нэйра Дзюбель браў удзел у мясцовых фестывалях «БУДЬ СПОК» і «Чужая Вода» ў Магілёве, «В защиту Музыкальных Меньшинств», «Рок-Форум», «КГ — Сердитый Праздник», «Тяжелый День» у Мінску, у акцыях «Беларусь Против Ядерного Оружия» і «Музыканты Против Наркотиков», цырымоніях «Рок-Каранацыя» ў 1995—1996 гг. дзе гурт быў ўзнагароджаны спецыяльным прызам Ленінградскага рок-клубу і гурта ДДТ.

### 1995. «Умные вещи»

У 1995 разам з новым сола-гітарыстам Максімам Паравым быў запісаны першы студыйны альбом (дубальтовы) «Умные Вещи (The Best)». У гэтым жа годзе па запрашэнні Ядвігі Паплаўскай і Аляксандра Ціхановіча гурт прыняў удзел у першым для сябе сур’ёзным канцэрце — «Поп-ТВ» у Палацы спорту. Сам Кулінковіч казаў аб гэтым канцэрце: «Гэта быў наш першы выступ у Палацы спорту, тады гэта была мяжа мар не толькі для нас, але і для любога беларускага музыкі. Велізарная сцэна, апаратура, плюс першы нармальны паказ па тэлебачанні. Рост **»**Дзюбеля**«** я адлічваю менавіта з гэтага канцэрта, многія тады ўбачылі, прынамсі, па тэлевізары мы глядзімся. …Пасля гэтага канцэрта пайшлі следам прапановы аб выступах ад людзей, якія больш-менш штосьці значылі ў беларускім шоу-бізнесе».

### 1996. «Жестокое Самоубийство Универсальной Нарезкой Бёрнера»

У 1996 г. убачыў свет альбом «Жестокое Самоубийство Универсальной Нарезкой Бёрнера», і на працягу першых двух месяцаў 1997 года гэта праграма была прадана ў колькасці больш за 5000 асобнікаў практычна без прамацыйнай і рэкламнай кампаніі. У 1996—1997 гг. фірмай «ПАН Рекордз» быў рэалізаваны кавер-праект «ПесняРок», дзе вядучыя беларускія гурты выконвалі версіі песняў знакамітага ансамбля «Песняры». На прэзентацыі дыску 4 ліпеня 1997 года Нэйра Дзюбель са сваёй апрацоўкай песні «Вологда» выступаў у самым канцы, нават пасля саміх «Песняроў», такім чынам узначальваючы і закрываючы шоу. На «Рок-каранацыі 1996» гурт атрымаў спецпрыз «За лепшую інтэрпрэтацыю эстраднага шлягера» («Здравствуй, чужая милая»).

### 1997. Праца з «United Records»

У 1997 годзе выключна праз Internet Нэйра Дзюбель прыняў удзел у кампіляцыі канадскай фірмы «United Records» — «United We Stand». Песня «Вай-вай» зноўку з’явілася на дыску пачэсным апошнім трэкам у кампаніі 19 незалежных гуртоў з ЗША, Канады, Вялікабрытаніі і Фінляндыі. У 1998 годзе з 1 па 3 мая у горадзе Сасновы Бор ля Санкт-Пецярбурга праходзіў рок-фестываль «Балтийский Берег '98». Нэйра Дзюбель атрымаў Прыз Сімпатый Гледачоў з адрывам ад найбліжэйшага намінанта ў 40 % і Гран-Пры Ленінградскага рок-клубу.

### 1999. Фестываль «Рок-Каранацыя '98»

У 1999 годзе на цырымоніі ўзнагароджання лепшых рок-гуртоў Беларусі «Рок-Каранацыя '98» Нэйра Дзюбель атрымаў галоўны прыз — Рок-Карону — з рук самога Уладзіміра Мулявіна, акрамя гэтага гурт перамог ў намінацыях «Лепшая песня года» («Охотник и Сайгак»), «Лепшы альбом года» («Охотник и Сайгак»), «Лепшы кліп года» («Охотник и Сайгак»). На штогадовай цырымоніі ўзнагароджання лепшых музычных кліпаў «Хрустальная монограмма '99» кліп на песню «Самолеты» з альбома «Ворсинки и катышки» перамог у трох намінацыях: «Лепшы сцэнарый», «Лепшы рэжысёр», «Лепшы акцёр». На «Рок-Каранацыі '99» альбом «Ворсинки и Катышки» быў названы лепшым альбомам 1999 года.

### 2000. Выхад на Расію

Пад канец 2000 года было прынята рашэнне прасоўваць гурт на расійскі рынак. Быў запісаны кліп «Вася пьет», які ратыраваўся на MTV, даваліся канцэрты ў Маскве, і, галоўнае — у Расіі выйшаў альбом «Народное достояние», для якога былі перазапісаны лепшыя песні за ўсю гісторыю гурта. У лістападзе адбылася яго прэзентацыя, а ў продажы з’явілася каля дзвюх тысяч касет. Але з Масквой нічога не атрымалася, а таму касеты не пашырылі свой наклад, а CD так і не выйшаў. Пасля дастаткова працяглай паўзы ў пачатку 2002 года быў запісаны альбом «П. И.О. Т.К. У.К. У.К.» («Правдивые истории о том как у Карлсона угнали комбинезон»). Дыск выйшаў у траўні і стаў па выніках года адным з самых прадаваных (па некаторых звестках — самым). 14 снежня гэтага ж года кампанія «West Records» выдала дыск «RE: Пиар во время чумы», які ўяўляе сабой зборнік лепшых песень гурта. Ён уключае ў сябе не толькі матэрыял з ужо рарытэтнага «Народного достояния», але і песні з апошняга альбома «П. И. О. Т. К. У. К. У.К».

### 2003. Пагроза распаду

У 2003 годзе для гурта настаў пераломны момант: басіста звольнілі з гурта (ізноў за п’янства), Максім Івашын з’ездзіў спачатку вучыцца, а потым працаваць у Канаду, стварыўшы музычны калектыў «Клёндайк», а вядучы гітарыст гурта Макс Паравы вымушаны быў з’ехаць у Маскву. Такім чынам, гурт апынуўся на мяжы знікнення. Аднак намаганнямі лідара гурта і яго знаёмых утварыўся новы склад, які застаўся нязменным да сённяшняга часу.

### 2004-цяперашні час. Новыя альбомы

І ўжо ў 2004 г. выйшаў першы беларускамоўны альбом гурта — «Tanki», які стаў на «Рок-Каранацыі 2004—2005» альбомам года. 21 ліпеня 2004 г. гурт выступіў на апазіцыйным канцэрце, і з 2004 г. па 2007 г. разам з некаторымі іншымі беларускімі рокерамі яна неафіцыйна была пад забаронай.

Музыканты з’явіліся на зборным канцэрце ў падтрымку выпуску серыі складанак «Песьні свабоды», на які сабраліся ўдзельнікі Крама, N.R.M. Indiga, Hair Peace Salon і шэрагу іншых знакамітых беларускіх рок-калектываў, які адбыўся на плошчы Бангалор 25 жніўня 2006 года.

На «Рок-Каранацыі 2007», акрамя галоўнай узнагароды — Рок-кароны — гурт атрымаў перамогу ў намінацыі «Альбом года» — «Stasi». У лістападзе 2007 года на канцэрце ў клубе «Graffiti» запісваецца першы канцэртны DVD у гісторыі калектыву. У 2009 годзе на сайце «Тузін Гітоў» песня «Трываю» з альбома «Stasi» па выніках года заняла 6-е месца і ўвайшла ў зборку лепшых песень «Прэм’ер Тузін 2009». На «Рок-Каранацыі 2009» гурт атрымаў спецпрыз «За адданасць рок-музыцы». Песня «Касманаўты» з альбома «Афтары правды» па выніках года заняла 6-е месца ў хіт-парадзе «Тузін гітоў». У 2012 г. выйшаў чарговы альбом «Дохуя советчиков». Новы альбом «На Марс!» выйшаў у 2015 г.

Раніцай 4 жніўня 2018 года стала вядома, што лідар гурта Аляксандр Кулінковіч памёр ва ўзросце 46 гадоў. Прычынай смерці стала пнеўманія.

Праграма «Belsat Music Live», якая выйшла ў эфір 21 кастрычніка, была прысвечаная памяці Аляксандра Кулінковіча. Музыкі гурта «Нейра Дзюбель» разам з сябрамі і калегамі Кулінковіча выканалі некаторыя песні гурта. У запісе праграмы прынялі ўдзел: Ігар Варашкевіч («Крама»), Леслі Найф («Gods Tower»), Аляксандр Памідораў, Алесь Лютыч («:B:N:»), Лявон Вольскі і Зоя Сахончык («Зьмяя»). Праз некалькі дзён 25 кастрычніка ў мінскім амфітэатры Prime Hall адбыўся вялікі канцэрт памяці Аляксандра Кулінковіча пад назвай «Я прынёс табе ура!». Акрамя вышэйпералічаных удзельнікаў тэлепраграмы у канцэрце таксама прынялі ўдзел: Алег Хаменка («Палац»), Алесь Мышкевіч («The Superbullz  (польск.) (бел.»), Юрый Стыльскі («Дай дарогу!»), Алесь Таболіч («Znich»), Дзяніс Тарасенка («Разбітае сэрца пацана»), Ангус (Tornado), праект «ВелосипедистоВ», Зміцер Вайцюшкевіч і Уладзімір Пугач («J:Морс»). Грошы, атрыманыя на продажы квіткоў, пайшлі на помнік Кулінковічу, выданне зборніка яго публіцыстыкі, а таксама альбом з фотаздымкамі гурта «Нейра Дзюбель».

8 верасня 2020 года з падазрэннем на інсульт у рэанімацыю 5-й гарадской клінічнай бальніцы Мінска ў цяжкім стане быў дастаўлены вакаліст гурта Юрый Навумаў, у яго быў паралізаваны правы бок цела. Лекары ўсталявалі, што стан быў следствам чэрапна-мазгавой траўмы. Увечары 14 верасня 2020 года музыкі не стала. Застаўшыяся музыкі яшчэ не вырашылі, ці будзе гэта канчатковы распад гурта.

Дыскаграфія
-----------

### Альбомы

* Тотальная Дефлорация («ГангрЭна Продакшн»)
* В жопе («ГангрЭна Продакшн», 1991)
* Ромашка (из жопы с любовью) («ГангрЭна Продакшн», 1992)
* Битва на мотоциклах (2 части) («ГангрЭна Продакшн», 1994)
* Министерство («ГангрЭна Продакшн», 1994)
* Умные вещи (2 части) («Magic ART», 1995)
* Ж. С.У. Н.Б. («ГангрЭна Продакшн», 1996)
* Охотник и Сайгак («ПанРекордз», 1998)
* Ворсинки и катышки («Ковчег», 1999)
* П. И.О. Т.К. У.К. У.К. («БМАgroup», 2002)
* Tanki («Master Records», 2004)
* Stasi («West Records», 2007)
* Афтары правды («West Records», 2010)
* Дохуя советчиков (2012)
* Трибьют NEURO DUBEL. Место подписи (2013)
* На Марс! (2015)
* Першы (2017)

### Зборкі

* Народное Достояние (зборнік)
* Пиар во время чумы (зборнік, «West Records», 2002)
* Комиксы (зборнік рэміксаў, «West Records»)
* 20 лет в тумане (канцэртны DVD)
* Концертный CD

### Супольныя праекты

* United We Stand (песня «Вай-вай», «United Records», Канада)
* ПесняРок (песня «Вологда», «ПанРекордз», 1997)
* Digging It Up (песня «Трамваи», «Grob Records», ЗША)
* Вольныя танцы: слухай сваё
* 20 супер-хитов, рожденных в Беларуси (песня «Переехала комбайном», «Bulba Records»)
* Вольныя танцы: альтэрнатыва by (песня «Забі амерыканца»)
* Personal Depeche (песня «I Feel You», «MSH Records»)
* Генералы айчыннага року (песня «Belarus uber alles», «БМАgroup»)
* Прэм’ер Тузін 2005 (песня «Жыццё»)
* Прэм’ер Тузін 2006 (песня «Край»)
* Дыхаць! (песня «Belarus uber alles», «Гукі і малюнкі», 2006)
* Belarusian Red Book. Music of Belarus (песня «Охотник и сайгак», Германія, 2006)
* Песьні свабоды (песня «Belarus uber alles», VoliaMusic, 2006)
* Песні свабоды-2 (песня «Край», VoliaMusic, 2006)
* Песні свабоды-3 (песня «Свабода», VoliaMusic)
* Басовішча XVII (песня «Das Pisch», 2007)
* Budzma The Best Rock / Budzma The Best Rock/New (песні «Guzik», «Svaboda», 2009)
* Прэм’ер Тузін 2009 (песня «Трываю»)
* Прэм’ер Тузін 2010[*крыніца?*] (песня «Касманаўты»)

Відэаграфія
-----------

* 2010 — «Касманаўты» (рэж. А. Вечар)
* 2008 — «Можно жить» (рэж. А. Вечар)
* 2007 — «Жыцьцё» (рэж. Р. Бвашчак, «Белсат»)
* 2007 — «Край»
* 2005 — «Гузік» (рэж. А. Вечар)
* 2003 — «З Новым годам» (рэж. А. Вечар)
* 2002 — «Я памру тут» (рэж. А. Вечар)
* 2002 — «П. И. О. Т. К. У. К. У. К.» (рэж. А. Вечар)
* 2001 — «Вася пьёт» (рэж. Ю. Бяржыцкі)
* 2001 — «Большая мечта» (рэж. А. Вечар)
* 2000 — «Каникулы с Чиччолиной» (рэж. А. Вечар)
* 1999 — «С праздником» (рэж. А. Вечар)
* 1999 — «Самолёты» (рэж. А. Вечар)
* 1999 — «Время распрощаться» (рэж. А. Вечар)
* 1998 — «Переехала комбайном» (рэж. А. Вечар)
* 1998 — «Охотник и сайгак» (рэж. А. Вечар)
* 1997 — «Гагарин» (рэж. А. Вечар)

### DVD

* *Neuro Dubel Live  (бел. (тар.)) (бел.* (2008)

Удзельнікі
----------

* Віталь Абрамовіч: гітара (з 2004)
* Уладзімір Сахончык: гітара (з 2003)
* Яўген Броўка: бас-гітара (з 2003), бэк-вакал (2003—2020), вакал (з 2020)
* Андрэй Сцепанюк: ударныя (з 1991)

Былыя ўдзельнікі:

* Аляксандр Кулінковіч — вакал (1989—2018), бас (1989—1991); памёр у 2018 годзе
* Юрый «Паскуда» Навумаў — бэк-вакал (1991—2020), гітара (1991—2000), памёр у 2020 годзе
* Максім «Паравоз» Паравы — гітара, бэк-вакал (1994—2003)
* Станіслаў Паплаўскі — бас (1993—2003)
* Алег Громаў — гітара (2001—2004)
* Максім Івашын — клавішныя (1993—1999, 2001—2004)
* Дзмітрый Чыж — бас (1991—1993)
* Святлана Сідаровіч — бэк-вакал (1993)
* Генадзь Агейчык — гітара (1989—1991)

Сесійныя ўдзельнікі:

* Канстанцін Трамбіцкі — дуда (2004—2005)

### Храналогія

Зноскі
------

1. ↑  *Стрыжак, Натальля*. Гісторыя Neuro Dubel у 25-ці эпізодах (шмат фота!)  (бел.).  Тузін Гітоў (1 кастрычніка 2014). Архівавана з першакрыніцы 6 красавіка 2020. Праверана 6 красавіка 2020.
2. ↑  Климов, Олег; Шаруба, Сергей (2004). "Убить N.R.M. или К неутешительным итогам музыкального года". *Музыкальная газета* [руская] (4). Архівавана з арыгінала 11 верасня 2020. Праверана 2020-09-11. `{{cite journal}}`: Невядомы параметр `|dead-url=` ігнараваны (прапануецца `|url-status=`) (даведка); Невядомы параметр `|deadurl=` ігнараваны (прапануецца `|url-status=`) (даведка)
3. ↑  *ЕЎРАРАДЫЁ*. Рок-каралі засталіся без FM-эфіру  (бел.).  Еўрапейскае радыё для Беларусі (4 сакавіка 2008). Архівавана з першакрыніцы 23 снежня 2020. Праверана 23 снежня 2020.
4. ↑  *СЛЭП*. 25 жніўня, пл. Бангалор, "Песні Свабоды" | Записи в рубрике 25 жніўня, пл. Бангалор, "Песні Свабоды" | Дзёньнік : LiveInternet - Российский Сервис Онлайн-Дневников  (бел.). *liveinternet.ru* (31 жніўня 2006). Праверана 18 лістапада 2018.
5. ↑  Умер второй вокалист Neuro Dubel Архівавана 16 верасня 2020.. TUT.BY
6. ↑  *Войтович, Мария*. Нет Куллинковича, нет Паскуды: что ждёт Neuro Dubel без вокалистов (руск.).  Еўрапейскае радыё для Беларусі (23 верасня 2020). Архівавана з першакрыніцы 25 верасня 2020. Праверана 25 верасня 2020.
7. ↑  *Вайтовіч, Марыя*. Няма Кулінковіча, няма Паскуды: што чакае Neuro Dubel без вакалістаў  (бел.).  Еўрапейскае радыё для Беларусі (23 верасня 2020). Архівавана з першакрыніцы 25 верасня 2020. Праверана 25 верасня 2020.

Літаратура
----------

* *Д.П. С. Чарвякоў.* «НЕЙРО ДЮБЕЛЬ» // Энцыклапедыя беларускай папулярнай музыкі (бел.) / уклад. Дз. Падбярэзскі і інш. — Мінск: Зміцер Колас, 2008. — С. 201–203. — 368 с. — 2 000 экз. — ISBN 978-985-6783-42-8.

Спасылкі
--------

* Лагатып Вікісховішча На Вікісховішчы ёсць медыяфайлы па тэме Neuro Dubel
* Афіцыйны сайт

|  |  |
| --- | --- |
| ⚙️   У сацыяльных сетках | VK · Facebook · Facebook · Myspace · X |
| Тэматычныя сайты | Discogs · MusicBrainz |

| ⛭Neuro Dubel |
| --- |
| Склад | 
* Аляксандр Кулінковіч
* Юрый Навумаў
* Віталь Абрамовіч
* Уладзімір Сахончык
* Яўген Броўка
* Андрэй Сцепанюк

 |
| Дыскаграфія | 
* Тотальная Дефлорация[be-tarask]
* В жопе
* Ромашка (из жопы с любовью)
* Битва на мотоциклах (2 части)
* Министерство
* Умные вещи (2 части)
* Ж.С.У.Н.Б.
* Охотник и Сайгак
* Ворсинки и катышки
* П.И.О.Т.К.У.К.У.К.
* Tanki
* Stasi
* Афтары правды
* Дохуя советчиков
* Трибьют NEURO DUBEL. Место подписи
* На Марс!
* Першы

 |